इसमें दो राय नहीं कि हिंदी कविता के लिए यह दौर जितना बुरा है, गजल के लिए यह उतना ही बेहतर साबित हो रहा है. गजल के नए-नए संग्रह न सिर्फ आ रहे हैं बल्कि उनके पढ़े जाने का भी पता चलता है. इस संकलन की भूमिका में इसके संपादक गौरीनाथ भी अपनी टिप्पणी में इसे नोटिस में लेते हैं, जब वे कहते हैं, ''आज की छंदमुक्त कविताओं से पाठकों की जो दूरी बन गई है, इसके ठीक विपरीत गजलों में उनकी रुचि काबिले तारीफ है. इस रुचि को कायम रखने और बेहतर बनाने की चिंता काव्यगत विशिष्टताओं और गहराइयों का ख्याल रखते हुए अगर गजलकार करेंगे तो निश्चय ही इसका परचम लहराता रहेगा."